芙蓉
作者：釋居簡
朝代：宋

paragraphs: 谿痕寒不肥，岸容晚益退。
其誰憐婆娑，明霞剪零碎。
爛爛飽泠露，酣酣俯清瀨。
宛然古銅碧，嫣然靘粧對。
又若翠袖薄，瘦立煙渚外。
西風僅如許，晚節尚可待。
遂拜拒霜號，不受斷腸浼。
亦豈無老成，試請推行輩。
桂騰小山馥，菊耀東籬采。
裳襯芰荷衣，服稱陸離佩。
芳芷雅相鄉，宿莽安敢背。
花城隔仙凡，俗說信茫昧。
獨有離騷經，名氏得先載。